Når EU-kommissær Margrethe Vestager torsdag på et møde i Bruxelles stiller sig i spidsen for sin europæiske partiorganisation Alde, bliver hun en del af dens ansigt frem mod europaparlamentsvalget 23.-26. maj. Samtidig bliver hun officielt kandidat til en af de EU-topposter, der skal fordeles efter valget, blandt andet posten som formand for EU-Kommissionen.

Det bekræfter hun nu for første gang, i et interview med Politiken.

Modsat de øvrige europæiske partiorganisationer er Alde (Alliancen af Liberale og Demokrater for Europa) imod ideen med spidskandidater, Spitzenkandidaten. Derfor stiller den med et hold og ikke bare med ét navn.